Oliver Larsen

Oliver Joakim Larsen (s. 25. joulukuuta 1998 Aalborg, Tanska) on tanskalainen jääkiekkopuolustaja, joka pelaa SM-liigajoukkue Helsingin IFK:ssa.
Ura.
Seuraura.
Larsen on Aalborgin kasvatti. Hän debytoi seuran miesten kakkosjoukkueessa vain 15-vuotiaana Tanskan toiseksi korkeimmalla sarjatasolla maan I-divisioonassa kaudella 2013–2014, jolloin Larsen pelasi siellä 15 runkosarjaottelua tehopistein 1+2=3. Kaudeksi 2014–2015 hän siirtyi Odense Bulldogsin organisaatioon. Larsen debytoi AL-Bank Ligaenissa, jossa hän pelasi kaksi runkosarjaottelua ilman tehopisteitä. Larsen pelasi myös kaksi Tanskan Cupin ottelua ilman tehopisteitä. Suurimman osan kaudestaan hän pelasi Odensen kakkosjoukkueessa sarjatasoa alempana, jossa Larsen voitti Tanskan I-divisioonan pronssia. Hän pelasi osan kaudestaan myös sekä seuran U20- että U17-joukkueessa. Larsen voitti koko Tanskan U17-juniorisarjan puolustajien piste-, maali- ja syöttöpörssin tehoilla 13+16=29. Pudotuspeleissä hän voitti sarjan puolustajien piste- ja maalipörssin tehoilla 7+1=8.
Kausi 2015–2016 oli Larsenille varsinainen tulokaskausi Metal Ligaenissa (ent. AL-Bank Ligaen) ja hän pelasi Odense Bulldogsissa 35 runkosarjaottelua tehopistein 1+3=4 ja seitsemän pudotuspeliottelua ilman tehopisteitä. Larsen pelasi myös kuusi Metal Cupin ottelua tehden yhden maalin. Turnaus päättyi Bulldogsin voittoon. Hän pelasi osan kaudestaan vielä myös seuran U20-joukkueessa, jossa Larsen voitti Tanskan-mestaruuden. Kauden 2016–2017 hän pelasi kokonaan Metal Ligaenissa tehden 31 runkosarjaottelussa tehot 1+6=7 ja yhdeksässä pudotuspeliottelussa tehot 1+1=2.
Larsen siirtyi kaudeksi 2017–2018 Ruotsiin Leksandin J20-joukkueeseen. Hän debytoi myös seuran miesten joukkueessa maan toiseksi korkeimmalla sarjatasolla HockeyAllsvenskanissa, jossa Larsen pelasi 16 runkosarjaottelua tehopistein 1+1=2 ja yhden nousukarsintasarjan ottelun ilman tehopisteitä. Kaudeksi 2018–2019 hän siirtyi vuoden mittaisella sopimuksella jatkamaan Allsvenskan-pelejään IK Panternin riveihin. Larsenin ensimmäinen kokonainen kausi sarjassa toi 51 runkosarjaottelussa tehot 5+12=17. Tammikuussa 2019 hän teki seuran kanssa vuoden mittaisen jatkosopimuksen, mutta Pantern ajautui kauden päätteeksi kuitenkin konkurssiin.
Kesällä 2019 Larsen osallistui Toronto Maple Leafsin kehitysleirille. Kaudeksi 2019–2020 hän jatkamaan Allsvenskan-pelejään kaksivuotisella sopimuksella Björklöveniin. Kauden jälkeen, huhtikuussa 2020 Larsenin sopimus seuran kanssa kuitenkin purettiin, kun hän siirtyi kaudeksi 2020–2021 kaksivuotisella sopimuksella SHL:n nousijajoukkue Oskarshamniin. Larsenin ensimmäinen SHL-kausi toi 49 runkosarjaottelussa tehot 3+8=11. Kaudella 2021–2022, lokakuussa 2021 Oskarshamn lainasi hänet 18. joulukuuta asti kestävällä sopimuksella SM-liigajoukkue Mikkelin Jukureihin. Joulutauolla Larsen teki seuran kanssa kevääseen 2023 asti ulottuvan jatkosopimuksen.
Tammikuussa 2023 Larsen teki Jukurien kanssa vuoden mittaisen jatkosopimuksen. Kaudella 2023–2024 hän oli seitsemällä osumallaan joukkueen eniten maaleja tehnyt puolustaja Lucas Nordsäterin kanssa. Larsen sijoittui 31 tehopisteellään SM-liigan puolustajien pistepörssissä kymmenenneksi.
Kaudeksi 2024–2025 Larsen siirtyi kaksivuotisella sopimuksella KalPaan. Sopimuksen jälkimmäisessä vuodessa oli optio ulkomaille siirtymisestä. Larsenin rooli joukkueessa jäi kuitenkin odotettua pienemmäksi ja hän pelasi joukkueessa 33 ottelua tehden niissä 16 tehopistettä, kunnes tammikuussa 2025 KalPa tiedotti sopimuksen purkamisesta yhteisymmärryksessä. Seuraavana päivänä Larsenin uutisoitiin siirtyvän kevääseen 2026 ulottuvalla sopimuksella Helsingin IFK:hon.
Maajoukkueura.
Larsen edusti Tanskaa Pekingin olympiakisoissa 2022 sekä MM-kilpailuissa vuosina 2019, 2021, 2022, 2023 ja 2024. Hän nousi vuoden 2023 MM-joukkueeseen kesken turnauksen alkulohkon viimeiseen otteluun, kun Larsen korvasi loukkaantuneen Oliver Lauridsenin. Yhteensä hän on pelannut 81 A-maaottelua tehopistein 4+7=11. Larsen teki A-maajoukkuedebyyttinsä Euro Hockey Challengessa 6. huhtikuuta 2018 Grenoblessa Ranskaa vastaan. Hän keräsi ottelusta teholukeman –2 ja Larsen sai myös yhden kahden minuutin jäähyn koukkaamisesta. Ensimmäisen A-maajoukkuemaalinsa hän teki Nordic Cupissa 13. huhtikuuta 2022 Odensessa Suomea vastaan.
Larsen pelasi myös alle 20-vuotiaiden MM-kilpailuissa vuosina 2017 ja 2018. Hän pelasi myös alle 18-vuotiaiden MM-kilpailuissa vuonna 2016. Larsen on kuulunut valmistavissa otteluissa myös Tanskan alle 18-vuotiaiden maajoukkueen kapteenistoon.
Pelityyli.
Larsenin entisen seuran Jukurien kehityspäällikkö Mikko Hakkaraisen mukaan Larsen on jämäkkä kahden suunnan puolustaja.
Muuta.
Larsenin eno Frederik Åkesson on entinen Tanskan maajoukkueen puolustaja ja kapteeni, joka on luonut myöhemmin uraa valmennus- ja seurajohtotehtävissä. Åkesson on valittu Tanskan jääkiekon kunniagalleriaan. Frederikin poika ja Larsenin serkku Benjamin Åkesson pelasi omalla urallaan puolustajana Metal Ligaenin Odense Bulldogissa kaudella 2020–2021. Hänen toinen serkkunsa Christoffer Åkesson pelasi omalla urallaan hyökkääjänä pudotuspelit mukaan lukien yhteensä 191 Tanskan pääsarjaottelua Frederikshavn White Hawksissa.